|  |  |  |
| --- | --- | --- |
|  |  |  |
|  |  | **Määräysluonnos** |
|  |
|  |  |  |  |
|  | Päiväys/Datum | 3.3.2023 |
|  |  |  |  |
| Säädösperusta: | Dnro/Dnr | TRAFICOM/482889/03.06.06/2022 |
| Raideliikennelaki (1302/2018), 133 §Komission täytäntöönpanoasetus (EU) 2017/2177, 9 artiklaYhtenäisestä eurooppalaisesta rautatiealueesta annettu Euroopan parlamentin ja neuvoston direktiivi 2012/34/EU, 13 artiklan 4 kohta |  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

# Sääntelyelimen asettamat määräajat palvelupyyntöön vastaamiselle

## Määräajan asettamisen perusteet ja määräyksen soveltamisala

Raideliikennelain (1302/2018) 133 §:n mukaan rautatiealan sääntelyelimen, jäljempänä sääntelyelin on asetettava määräaika, jonka kuluessa palvelupaikan ylläpitäjän on annettava palvelun hakijan esittämään pyyntöön vastauksensa.

Hakemuksiin vastaamisen prosessista säädetään palvelupaikkojen ja rautatieliikenteeseen liittyvien palvelujen käyttöoikeudesta annetussa komission täytäntöönpanoasetuksessa (EU) 2017/2177, jäljempänä palvelupaikka-asetus. Palvelupaikka-asetus on kaikilta osiltaan velvoittava ja sitä sovelletaan sellaisenaan kaikissa jäsenvaltioissa.

Tällä määräyksellä sääntelyelin asettaa enimmäisajat palvelupaikkojen ja rautatieliikenteeseen liittyvien palvelujen käyttöoikeuksia koskeviin hakemuksiin vastaamiseen.

Sääntelyelimen asettamat määräajat koskevat palvelupaikka-asetuksen 9 artiklan 1 kohdan mukaisestiyhtenäisestä eurooppalaisesta rautatiealueesta annetun Euroopan parlamentin ja neuvoston direktiivin 2012/34/EU, jäljempänä rautatiemarkkinadirektiivi, liitteen II 2 kohdassa lueteltuja rautatieliikenteeseen liittyviä palvelupaikkoja ja niissä tarjottavia palveluja:

1. matkustaja-asemat ja niihin kuuluvat rakennukset ja muut tilat, mukaan lukien matkatietopalvelut ja soveltuvat tilat lipunmyyntipalveluille
2. tavaraliikenneterminaalit,
3. järjestelyratapihat ja junanmuodostuslaitteet ml. vaihtotyölaitteet,
4. varikkosivuraiteet (seisontaraiteet),
5. huoltotilat, lukuun ottamatta perusteellisen huoltopalvelun tiloja, jotka on tarkoitettu suurnopeusjunien tai muun tyyppisen erityisiä tiloja edellyttävän liikkuvan kaluston huoltoon,
6. muut tekniset laitteet, ml. puhdistus- ja pesulaitteet,
7. rautatietoimintaan liittyvät meri- ja sisävesisatamien varusteet,
8. pelastus- ja avustustoiminnot ja niiden edellyttämät varusteet, ja
9. tankkauspalvelut ja polttoaineen toimittaminen näihin palveluihin, josta perittävät maksut on erotettava laskuissa polttoaineen tankkauksesta perittävistä maksuista.

Tämä määräys koskee rautatiemarkkinadirektiivin liitteen II 3 ja 4 kohdan palveluita (lisä- ja oheispalvelut) ainoastaan kohdassa 2.3 kuvatuissa tilanteissa.

Tällä määräyksellä kumotaan sääntelyelimen aiemmin antama ohje TRAFICOM/270984/03.06.04/2019.

## Määräajat palvelupyyntöhakemuksiin vastaamiselle

Palvelupaikka-asetuksen 9 artiklan 1 kohdan mukaan, palvelupaikan ylläpitäjän on, saatuaan kaikki tarvittavat tiedot, vastattava hakemukseen sääntelyelimen asettamassa kohtuullisessa ajassa.

### **Palvelupyyntöhakemuksiin vastaaminen**

Tällä määräyksellä sääntelyelin asettaa 14 päivän määräajan, jonka kuluessa palvelupaikan ylläpitäjän on annettava palvelun hakijan esittämään pyyntöön vastauksensa.

Palvelupaikka-asetuksen 9 artiklan 4 kohdan mukaan rautatiemarkkinadirektiivin liitteen II 2 kohdan e alakohdan mukaisia huoltotiloja koskeviin hakemuksiin vastaamisen määräaika alkaa siitä, kun liikkuvan kaluston tekninen yhteensopivuus kyseisten tilojen ja varusteiden kanssa on arvioitu ja asiasta on ilmoitettu hakijalle.

### **Myöhästyneisiin palvelupyyntöhakemuksiin vastaaminen**

Palvelupaikan ylläpitäjä voi määritellä rautatiemarkkinadirektiivin liitteessä II olevan 2 kohdan a–d ja f–i alakohdassa lueteltujen palvelupaikkojen ja rautatieliikenteeseen liittyvien palvelujen käyttöoikeutta koske­vien hakemusten jättämiselle vuotuisen määräajan.

Tällä määräyksellä sääntelyelin asettaa 30 päivän määräajan, jonka kuluessa palvelupaikan ylläpitäjän on annettava palvelun hakijan esittämään pyyntöön vastauksensa, kun kyseessä on vuotuisesta määräajasta myöhästynyt hakemus. Rataverkon haltijan myöhästyneille hakemuksille soveltamaa määräaikaa on kuitenkin noudatettava myös palvelun hakijan esittämään pyyntöön vastaamiseen, mikäli se on lyhyempi kuin sääntelyelimen asettama 30 päivän määräaika.

### **Ad hoc -hakemuksiin vastaaminen**

Sääntelyelin ei aseta rautatiemarkkinadirektiivin liitteen II 2 kohdan a–d
ja f–i alakohdassa lueteltujen palvelupaikkojen ja palvelujen käyttöoikeutta koskevien ad hoc -hakemusten vastaamiselle erillistä määräaikaa.

Palvelupaikka-asetuksen 9 artiklan 4 kohdan ensimmäisen alakohdan mukaan palvelupaikan ylläpitäjän on tällaisessa tilanteessa vastattava hakemukseen rautatiemarkkinadirektiivin 48 artiklan 1 kohdan mukaisesti mahdollisimman pian, kuitenkin viiden työpäivän kuluessa.

Hakija voi tehdä ad hoc -hakemuksen useista rautatieliikenteeseen liittyvistä palveluista, joita tarjotaan samassa palvelupaikassa ja ilmoittaa, että ainoastaan palveluiden samanaikainen käyttöoikeuden myöntäminen on tarkoituksenmukaista. Tällaisessa tilanteessa kaikkien palvelupaikan ylläpitäjien, joita asia koskee, mukaan lukien rautatiemarkkinadirektiivin II liitteen 3 ja 4 kohdassa lueteltujen lisä- ja oheispalvelujen tarjoajat, on vastattava hakemuksiin mahdollisimman pian, kuitenkin viiden työpäivän kuluessa.

Juha Karjanlahti
sääntelyelimen päällikkö

Marko Sillanpää
lakimies